
Тау П. Къ. «Къэбэрдей-Балъкъэр Республикэм и пащхьэ щиIэ фIыщIэм папщIэ» орденыр етыным и IуэхукIэ
Къэбэрдей-Балъкъэр Республикэм
и Iэтащхьэм и Указ
Граждан жылагъуэ зыужьыныгъэм куэд зэрыхищIыхьам икIи жылагъуэ лэжьыгъэм жыджэру зэрыхэтым папщIэ «Къэбэрдей-Балъкъэр Республикэм и пащхьэ щиIэ фIыщIэм папщIэ» орденыр етын Тау Пщыкъан Къес и къуэм.
Къэбэрдей-Балъкъэр Республикэм
и Iэтащхьэ КIуэкIуэ Юрий
Налшык къалэ
2016 гъэм шыщхьэуIум и 26-м
№98-УГ
Тау Пщыкъан Къес и къуэр
Тау Пщыкъан Къес и къуэр КъБР-м и Iэтащхьэм и деж щыIэ эксперт-аналитикэ советым и унафэщIщ, экономикэ щIэныгъэхэм я докторщ, профессорщ, Урысейм Естественнэ щIэныгъэхэмкIэ и академием и академикщ, ИнформатикэмкIэ дунейпсо академием и действительнэ членщ.
Тау П. Къ. куэд хищIыхьащ Къэбэрдей-Балъкъэрым и социальнэ зыужьыныгъэм, республикэм зэфIэкI зыбгъэдэлъ граждан жылагъуэ IэнатIэ къыщызэгъэпэщыным, абы ис лъэпкъ псоми я щэнхабзэ хъугъуэфIыгъуэ-хэр хъумэнымрэ гъэбэгъуэнымрэ. КъБР-м и Парламентым и депутату щыщытым ар «КъБР-м щрагъэкIуэкI инновацэ лэжьыгъэм и IуэхукIэ» Законыр къэщтэнымкIэ жэрдэмыр къэзыIэтахэм ящыщщ. Абы Кавказ Ищхъэрэ щIыналъэм и экономикэр егъэфIэкIуэнымкIэ зэман кIыхьым тещIыхьа программэ зыбжанэ зэхилъхьащ, лIэщIыгъуитIым я зэхуакум Урысейм щекIуэкIа Iуэхухэр щызэпкъриха тхылъу, щIэныгъэ лэжьыгъэу, монографиеу щэм нэблагъэ къыдигъэкIащ.
Гулъытэ хэха хуэфащэщ рынокыр зи лъабжьэ экономикэр щызэтрагъэувэ лъэхъэнэм профсоюзхэм я лэжьыгъэр къэгъэщIэрэщIэжыным хуэгъэзауэ Тау П. Къ. зэфIигъэкIахэм. Аращ зи жэрдэмыр лэжьапIэ зытхэмрэ профсоюз органхэм-рэ я зэхущытыкIэхэм я лъабжьэ хъуа зэгурыIуэныгъэхэу лъэныкъуитI, лъэныкъуищ зыхэтхэр зэрызэращIылIэ щIыкIэр щыубзыхуа «Социальнэ зэдэлэжьэныгъэм и IуэхукIэ» республикэм и Законыр къызэращтар. Урысейм и Экономикэ зэгухьэныгъэ щхьэхуитым и Къэбэрдей-Балъкъэр щIыналъэ къудамэм и унафэщIу щыщытым абы иубзыхуащ республикэм зегъэужьы-ным, промышленностымрэ мэкъумэш хозяйствэмрэ къыкIэрыхуныгъэм къишыным, экономикэ зыужьыныгъэр щIэгъэхуэбжьэным хуэгъэза стратегиер.
«ЩIыхь Дамыгъэ», «Лъэпкъхэм я зэныбжьэгъугъэ» орденхэр, «Псэемыблэж лэжьыгъэм папщIэ» медалыр, Урысейм и Профсоюз щхьэхуитхэр я федерацэм и бгъэхэIу дамыгъэр къратащ. УФ-м щIэныгъэмкIэ щIыхь зиIэ и лэжьакIуэщ.
